Aarto uitgestel weens Covid-19Argieffoto: Departement van verkeersveiligheid Die ministerie van vervoer het Dinsdag gesê die landswye inwerkingtreding van die Administratiewe Beregting van Padverkeersmisdrywe-wet (Aarto) is uitgestel weens die Covid-19-pandemie. Die Aarto-wetsontwerp, wat ŉ strafpuntestelsel insluit, is in Augustus 2019 bekragtig. Dit sou na verwagting teen die middel van 2020 in werking getree het. Ayanda Allie Paine, woordvoerder van die ministerie, het in ŉ verklaring gesê die impak van die Covid-19-uitbreking het druk geplaas op die kapasiteit van die Padverkeersoortredingsagentskap (RTIA). Die RTIA is verantwoordelik om Aarto in werking te laat tree en om te bepaal wanneer die wetgewing van krag sal wees. Die organisasie het egter weens die pandemie ŉ verlies aan inkomste gely wat die voorbereiding vir Aarto sou ondersteun. “RTIA is dus in hierdie stadium glad nie in ŉ posisie om suksesvol die Aarto-wet in werking te laat tree nie. Die situasie sal binnekort hersien word.” Dié wet, wat al baie kritiek ontlok het, is die regering se antwoord op die hoë getalle ongelukke en sterftes wat jaarliks op Suid-Afrika se paaie voorkom Die burgerregtegroep Outa het vroeër gesê hy glo die Aarto-wet is ŉ stuk wetgewing wat nie goed deurdink is nie en onmoontlik gaan wees om in werking te stel. Die organisasie meen dit is irrasioneel, onprakties, wetlik gebrekkig en nie die ideale oplossing nie. Boonop het die Aarto-loodsprojekte geen duidelike uitwerking op padveiligheid gehad nie. Outa skryf padsterftes grootliks toe aan die gebrekkige toepassing van verkeerswette, ŉ gebrek aan die bestuur van oortredings wat begaan is en ŉ verskeidenheid probleme wat betref voertuig- en bestuurderlisensiëring. Volgens die organisasie is Aarto nie ontwerp om dié probleme te pak nie.